**Video natečaj »SIFOROMA«**

**Otrok naj bo otrok**

**Navodila in pogoji sodelovanja**

**0**

1. **TRAJANJE NATEČAJA**

**Od 14. februarja 2023 do 31. marca 2023.**

1. **ORGANIZATOR NATEČAJA**

Organizator natečaja je **Urad Vlade Republike Slovenije za narodnosti** (organizator).

1. **KDO LAHKO SODELUJE NA NATEČAJU?**

Sodelujejo lahko **posamezniki ali skupine oziroma ekipe**.

Natečaj lahko poteka pod mentorstvom, v okviru osnovne šole, lokalne skupnosti, interesnih skupin ali samoiniciativno s strani posameznikov.

Posamezniki in člani ekipe so lahko le fizične osebe s stalnim prebivališčem v Republiki Sloveniji. **Mladoletniki, ki še niso dopolnili 15 let, lahko sodelujejo le s predloženo pisno privolitvijo starša ali zakonitega zastopnika**.

V nagradnem natečaju ne smejo sodelovati zaposleni pri organizatorju tega natečaja.

V tem natečaju uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.

1. **OPIS TEME**

V letu 2014 je Inštitut Republike Slovenije za socialno varstvo opravil raziskavo z naslovom [Prisilne poroke romskih deklic](https://irssv.si/wp-content/uploads/2021/11/Prisilne-poroke-romskih-deklic-novica.pdf) (raziskava). Raziskava je bila opravljena z namenom ugotoviti, kako razširjena je praksa prisilnega in zgodnjega poročanja med Romi v Sloveniji, kaj so poglavitni razlogi za obstoj tovrstnih poročnih praks in kakšne posledice ima to za otroke. Ugotovljeno je bilo, da je obseg otroških in prisilnih porok pri nas vse prej kot zanemarljiv, pri čemer motivi za prisilne poroke v prvi vrsti izhajajo iz patriarhalne družbene ureditve in se institucionalizirajo skozi družbene in kulturne norme. Prisilne poroke tako razumemo kot tradicionalistično in patriarhalno interpretacijo določene kulture. Lahko pa je interes prisilnih porok tudi v zaslužku in izkoriščanju, zaradi česar je treba pojav prisilnih porok razumeti tudi z vidika socialno-ekonomskih neenakosti. Vzporedno je bilo ugotovljeno, da je v Sloveniji ponekod razširjena tudi praska zgodnjih porok.

Navedena raziskava ugotavlja, da so posledice, ki jih takšne mladoletne poroke pustijo na otrocih, ne glede na to, ali gre za prisilne ali zgodnje poroke, za vse deklice podobne. Kmalu po poroki sledi zanositev in prekinitev šolanja, tudi kasneje se le redkokatera deklica oziroma ženska vključi na trg dela. Neizobražena ženska, katere poglavitna skrb je nega otrok, je tako strogo postavljena v zasebno sfero. Ženska, izključena iz družbe, pa je lahka žrtev nasilja doma, saj zaradi pomanjkanja drugih možnosti, nemočno vztraja vdana v usodo, s tem pa se patriarhalni vzorec družbe poganja naprej. Romskim ženskam ovire ne predstavljajo le norme in vrednote, ki so lastne njihovi kulturi, nasproti jim

stojijo tudi predsodki, diskriminacija in stereotipne predstave večinske družbe. Ti pojavi povzročajo posledice tudi v posameznikovem duševnem in posledično osebnostnem razvoju ter tudi na področju njegovega zdravja. Enako kot za deklice in ženske imajo negativne posledice tudi za dečke in moške.

Z namenom preprečevanja navedenih praks in ozaveščanja o njihovi škodljivosti je Urad Vlade Republike Slovenije za narodnosti v sodelovanju z vsemi pristojnimi institucijami v letu 2021 izdal [Priročnik o prepoznavanju zgodnjih in prisilnih porok v romski skupnosti ter o ukrepanju v teh primerih](https://www.gov.si/assets/vladne-sluzbe/UN/SIFOROMA-4/Urad-za-narodnosti_Nacionalna-platforma-za-Rome_prirocnik_165x240mm.pdf) (priročnik). O navedeni temi je izvedel že vrsto usposabljanj in izobraževanj za strokovne delavce pristojnih institucij, zdaj pa si želi s pomočjo video izdelkov, ki bi nastali s tem natečajem, z ozaveščevalnih aktivnostmi doseči tudi romsko skupnost.

**Še na kratko o obeh pojavih (povzeto iz raziskave in priročnika):**

**Zgodnje poroke**

Za celotni poselitveni prostor romske skupnosti v Republiki Sloveniji je značilen pojav neformalnega sklepanja zakonskih zvez med mladimi v skupnosti, »porok po romsko«, do katerih pride kmalu po tem, ko fantje in dekleta spolno dozorijo (od 12. do 14. leta starosti). Najpogostejša oblika poročanja je pobeg. To pomeni, da se par odloči, da bo zaživel skupaj, ker pa njuni družini zveze ne odobravata (najpogosteje zato, ker sta oba še mladoletna), pobegneta in se za nekaj časa skrijeta (npr. pri sorodnikih). Po določenem času se par vrne nazaj in zaživi skupaj, kohabitacija pa je že razumljena kot poroka oziroma je pogosto že prvi spolni odnos obravnavan kot poroka. Podatki s terena kažejo, da se sklepanje »porok po romsko« v veliki večini primerov dogaja med mladostniki oziroma otroci približno podobne starosti. Večina zgodnjih porok se zgodi brez uporabe kontracepcije, zaradi česar pogosto že pred polnoletnostjo pride do zgodnje oziroma mladoletniške nosečnosti in materinstva. Uradno sklenjene zakonske zveze so redke, večina jih živi v zunajzakonski skupnosti.

**Prisilne poroke**

Med priseljenimi Romi (zlasti to velja za večja mesta, kot sta Maribor in Ljubljana) so prisotne prisilne poroke. Ena najpogostejših vlog, ki jo imajo prisilne poroke, je »povezovanje« družin zaradi krepitve njihovega socialnega položaja znotraj skupnosti, prestiža in ekonomskih razlogov. K dejstvu, da je prisilnih porok v poselitvenih jedrih romske skupnosti na območju severovzhodne Slovenije več, prispevajo tudi posebnosti tradicij okolij (Kosovo in Republika Severna Makedonija), iz katerih so se priselili Romi v Slovenijo, ter kultura in običaji iz teh okolij, ki jih ohranjajo. V postopku izvedbe prisilne poroke se o zvezi brez vednosti in/ali soglasja bodočih zakoncev najprej dogovorijo starešine skupnosti in družinski vodje na spoznavnem obisku fantovih staršev s starši (bodoče) neveste na njihovem domu. Srečanje se zgodi večkrat, preden se sklene dogovor. Dogovor zajema različne pogoje, odvisno od interesov družin, zelo pogosto pa tudi finančno transakcijo. Tudi v teh primerih so uradno sklenjene zakonske zveze redke, večina jih živi v zunajzakonski skupnosti.

Zgodnje in prisilne poroke niso prisotne samo v romski skupnosti. Na tem mestu pa jih naslavljamo v povezavi z romsko skupnostjo, pri čemer je nujno opustiti argumentacijo in opravičevanje tovrstnih praks pod krinko romske kulture in tradicije. Gre za škodljive prakse, ki kršijo otrokove in človekove pravice ter veljavne predpise in zakone na tem področju, s hudimi posledicami za življenje deklic, dečkov in žensk.

1. **KAKŠNE IZDELKE JE MOŽNO PRIJAVITI?**

Prijaviti je mogoče **video izdelek na razpisano temo, katerega namen bo ozaveščati in izobraževati o nesprejemljivosti zgodnjih in prisilnih porok v romski skupnosti ter o njihovih negativnih in škodljivih posledicah tako za posameznika kot družbo. Primarno naj bo video izdelek namenjen ozaveščanju romske skupnosti, in sicer predvsem mladostnikov in/ali staršev.**

Zaželeno je, da video izdelek na njim čim bolj primeren način prikaže negativne posledice, ki jih takšne poroke prinesejo (prezgodnja nosečnost, materinstvo, opustitev šolanja, slabše možnosti za zaposlitev oziroma izključenost s trga dela, ostajanje ženske, deklice v zasebni sferi družbe in njena izključenost iz širšega družbenega življenja ipd.), ali pokaže, kako drugače lahko poteka življenje mladostnika, če do takšnih praks ne pride.

* **Dolžina videa:** največ 2 minuti (vendar ne manj od 30 sekund)
* **Format videa:** MP4, AVI, WMV, MPEG4, MOV
* **Tehnične zahteve:** video je lahko posnet s fotoaparatom, mobilnim telefonom ali video kamero. Zaželeno je, da je video posnetek full HD (1080p) ali HD (720p).
* Video izdelek mora biti **oddan kot ena sama datoteka**.
* Video lahko prikazuje zgodbo, osebo, projekt ipd. in je lahko posnet **v katerem koli slogu ali žanru** (animacija, dokumentarni film, igrani film, glasbeni video ipd.)
* Video je lahko posnet **v romščini in/ali v slovenščini**. Če je posnet v romščini, je treba priložiti prevod v slovenščino (lahko v obliki napisanega besedila), in obratno.

Komisija, ki bo oblikovana posebej za ta namen, bo ocenjevala vsebinsko in tehnično izvedbo videa, kakovost posnetka ter idejo, sporočilnost in izvirnost.

**Izbrani bodo trije video izdelki, ki bodo nagrajeni.** V fazi postprodukcije bodo nagrajeni video izdelki podnaslovljeni v romščini oziroma slovenščini. Dodana bosta logotipa Urada Vlade Republike Slovenije za narodnosti, projekta Nacionalna platforma za Rome in navedba o financiranju.

Organizator si pridružuje diskrecijsko pravico, da če nobeden od prijavljenih video izdelkov ne izpolnjuje kriterijev za izbor, nagrade ne podeli. Odločitve komisije in izbor oziroma ne izbor zmagovalnih izdelkov so dokončne, pritožbe nanj niso mogoče.

Vsebine, ki jih bo strokovna komisija ocenila kot neprimerne, neustrezne ali žaljive, ne bodo sodelovale v izboru za nagrado. Neprimerne ali neustrezne so tiste vsebine, ki so omalovažujoče, ponižujoče, nemoralne, diskriminatorne, rasistične, ki spodbujajo k nasilju, sovražnosti, nemoralnim ali nezakonitim dejanjem ali vsebujejo znake, ki so v nasprotju s cilji ali z vrednotami organizatorja oziroma natečaja.

V izboru ne bo sodeloval niti video izdelek udeleženca, ki nima privolitve starša ali zakonitega zastopnika za posredovanje ali objavo vsebin oziroma krši avtorske ali druge pravice tretjih oseb.

1. **PRIJAVA IN ODDAJA KONČNEGA IZDELKA**

Izdelke je možno oddati po navadni ali elektronski pošti.

**(1) Po navadni pošti na naslov:**

**Urad Vlade Republike Slovenije za narodnosti**

**(s pripisom: Za natečaj »Siforoma«)**

**Vožarski pot 12**

**1000 Ljubljana**

* video se pošlje na USB ključku.
* skupaj z izdelkom je treba poslati tudi izpolnjeno in podpisano prijavnico z izjavo o avtorstvu (glej prilogo).
* priložiti je treba vsa morebitna dodatna potrebna soglasja.

**(2) Po elektronski pošti na naslov:** [**gp.un@gov.si**](mailto:gp.un@gov.si)

* video se pošlje neposredno na e-naslov gp.un@gov.si; v primeru večjih datotek je možno uporabiti storitev WeTransfer (https://wetransfer.com/).
* skupaj z izdelkom je treba poslati tudi izpolnjeno in podpisano prijavnico z izjavo o avtorstvu (glej prilogo).
* priložiti je treba vsa morebitna dodatna potrebna soglasja.

Upoštevali se bodo samo pravočasno prispeli izdelki, **poslani do vključno 31. marca 2023**, kar bo **razvidno iz žiga na ovojnici ali datuma elektronske pošte**. Prav tako bodo upoštevani samo tisti izdelki, ki bodo vsebinsko ustrezali temi natečaja in predpisanim pogojem.

Organizator ne prevzema nobenega jamstva glede trajanja objave video izdelkov, njihovega shranjevanja ali varnostnega kopiranja (backup). Organizator udeležencu ni dolžan vrniti poslanih vsebin. Organizator priporoča udeležencem, da pri sebi hranijo kopije ali izvirnike vsebin, ki jih pošljejo organizatorju.

1. **AVTORSKE PRAVICE**

S prijavo na natečaj udeleženci potrjujejo, da:

* je izdelek, ki ga pošiljajo, izviren, je njihovo avtorsko delo in so edini in izključni avtorji avtorskega dela, ki ni bilo še nikjer objavljeno,
* imajo vsa potrebna soglasja in dovoljenja oseb, ki so na posnetkih, da se njihova podoba uporabi v videu in da se video prijavi na natečaj,
* v zvezi z izdelkom, ki ga pošiljajo, ne obstajajo kakršne koli omejitve ali obveznosti udeležencev natečaja do tretje osebe, ki bi onemogočale nadaljnjo uporabo tega avtorskega dela,
* dovolijo objavo video izdelka na spletu in na različnih komunikacijskih kanalih, pod pogoji, da so navedeni avtorji, da ne gre za komercialno uporabo in se izvirno delo širi brez predelav,
* se odpovedujejo avtorskemu honorarju ali drugačnemu nadomestilu za posredovane vsebine,
* so pridobili ustrezne avtorske pravice, ne kršijo nobenih avtorskih, izvajalskih pravic in/ali katerih koli drugih pravic tretjih oseb ter da nihče v razmerju do organizatorja v zvezi s katero koli pravico, ki jo je organizator pridobil, ne bo uveljavljal nobenih denarnih in/ali katerih koli drugih zahtevkov.

V video izdelku lahko nastopajo le osebe, ki sodelujejo na natečaju. Če nastopajo tudi druge osebe, morajo udeleženci priložiti njihovo pisno soglasje, za osebe, ki so mlajše od 15 let, pa tudi pisno soglasje starša ali zakonitega zastopnika.

Organizator bo pred objavo in podelitvijo nagrade od izbranih avtorjev zahteval, da se identificirajo z davčno številko zaradi preverjanja izpolnjevanja pogojev natečaja ter potreb morebitne obdavčitve nagrade.

Če se naknadno ugotovi, da udeleženci natečaja niso avtorji videa, ki ga pošiljajo, ali da obstajajo druge omejitve udeležencev natečaja, ki bi onemogočale nadaljnjo uporabo avtorskega videa, udeleženci natečaja tudi odškodninsko odgovarjajo za vso škodo, ki bi nastala v primeru spora z dejanskim avtorjem oziroma tretjo osebo, povezanega z avtorskimi in ostalimi pravicami.

**7.1. Avtorske pravice drugih**

V primeru uporabe slike, glasbe, podobe, besedila ipd. drugega avtorja morajo udeleženci natečaja navesti vire. V določenih primerih bo treba od izvirnega avtorja pridobiti dovoljenje za uporabo, kar morajo storiti udeleženci natečaja in dovoljenje avtorja ali avtorjev priložiti k svoji prijavi.

Kršitev avtorskih pravic pomeni, da bo izdelek oziroma prijava izločena.

S prijavo spletne vsebine avtorji izjavljajo, da je vsebina, ki so jo prijavili na natečaj (vključno s slikami, grafiko, videi itd.), njihovo izvirno delo.

**7.2. Avtorske pravice glasbene podlage v videu**

Pri izboru glasbene podlage priporočamo izbor glasbe, ki ni avtorsko zaščitena. V primeru uporabe avtorsko zaščitene glasbe je treba za uporabo takšne glasbe obvezno predhodno pridobiti dovoljenje avtorja oziroma avtorjev oziroma nosilcev materialnih avtorskih pravic. Upoštevati je treba navedena navodila in vse pravne predpise glede uporabe glasbe v poslanem video izdelku, saj bo v nasprotnem primeru izdelek oziroma prijava izločena.

1. **VAROVANJE OSEBNIH PODATKOV**

Urad Vlade Republike Slovenije za narodnosti je organizator natečaja in tudi edini upravljavec v okviru natečaja pridobljenih osebnih podatkov. Osebne podatke udeležencev natečaja, ki jih organizatorju posreduje prijavitelj, bo organizator uporabljal in obdeloval izključno za potrebe predmetnega natečaja, tj. za namen sodelovanja udeležencev na natečaju, za namen same izvedbe natečaja, za namen objave izdelkov na spletni strani gov.si ter na družbenih kanalih in za namen izbora zmagovalcev ter podelitve nagrad, hkrati pa v skladu z Uredbo (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter razveljavitvi Direktive 95/46/ES (Splošna uredba o varstvu osebnih podatkov) in nacionalnimi predpisi, ki urejajo to področje.

1. **JAVNA OBJAVA**

Organizator si pridržuje pravico do brezplačne objave izdelkov po končanem natečaju na spletni strani gov.si in družbenih kanalih ter do brezplačne uporabe izdelkov pri organizaciji in izvedbi nadaljnjih ozaveščevalnih aktivnosti na temo preprečevanja zgodnjih in prisilnih porok, ki jih bo vodil in izvajal organizator natečaja ali druga institucija, na podlagi sodelovanja, vzpostavljenega z organizatorjem, za potrebe ozaveščanja o navedenih temah (npr. ministrstva, centri za socialno delo, šole, nevladne organizacije ipd.).

S sodelovanjem na natečaju se udeleženci strinjajo, da organizatorji izključno za potrebe natečaja uporabijo njihovo delo pod pogoji, da so navedeni avtorji, da ne gre za komercialno uporabo in se izvirno delo širi brez predelav.

1. **IZBOR ZMAGOVALCEV IN OBJAVA REZULTATOV**

Postopek izbire bo vodila strokovna komisija, imenovana s strani direktorja Urada Vlade Republike Slovenije za narodnosti. Strokovna komisija bo zmagovalce natečaja **razglasila najkasneje do vključno 1. maja 2023**. Zmagovalni izdelki in njihovi avtorji bodo javno objavljeni na spletni strani organizatorja (spletna stran gov.si). O prejemu nagrade bodo sodelujoči obveščeni tudi preko e-pošte oziroma preko drugega kontakta, ki ga bodo navedli. Če se nagrajenec v roku, določenem za odziv, ne odzove, se mu nagrada ne podeli.

Organizator si pridružuje pravico, da nagrade ne podeli, če se ugotovi, da nagrajenec:

* ne izpolnjuje pogojev, določenih v tem natečaju,
* ne spoštuje teh pravil,
* ni podal svojih resničnih podatkov,
* ni avtor posredovanih materialov in vsebin ter krši avtorske pravice tretjih oseb,
* sodeluje v imenu tretjih oseb (z ali brez njihove vednosti).

Če se kateri od zgoraj navedenih pogojev ugotovi po podelitvi nagrad, ima organizator pravico zahtevati vračilo nagrade.

1. **NAGRADA**

Avtorji treh najboljših video izdelkov video natečaja »SIFOROMA«, Otrok naj bo otrok, na razpisano temo bodo prejeli denarno nagrado, in sicer:

* **prva nagrada v višini 1000 evrov,**
* **druga nagrada v višini 800 evrov in**
* **tretja nagrada v višini 600 evrov.**

Denarna nagrada se podeli nosilcu oziroma avtorju izdelka, ki je naveden v prijavnici. Nosilec izdelka je lahko samo en, ne glede na število sodelujočih. Denarna nagrada se obdavči v skladu z Zakonom o dohodnini (ZDoh-2).

**Nagrada ni prenosljiva.**

1. **DOGODEK**

Organizator načrtuje izvedbo dogodka, na katerem bodo predstavljeni zmagovalni izdelki. Na dogodku je predvidena udeležba avtorjev zmagovalnih izdelkov. O tem bo organizator udeležence pravočasno obvestili.

1. **DODATNE INFORMACIJE**

Za dodatne informacije v zvezi z natečajem lahko **pišete na elektronski naslov** [**gp.un@gov.si**](mailto:gp.un@gov.si) **ali pokličete na 01 400 1180**.